text: Bersani sõnas möödunud kuul pärast nurjunud katset valitsust moodustada, et praegu peaks Itaaliat valitseda tahtma vaid hull, kuid hulle paistab siiski riigis jaguvat. Peale valitsusiha iseloomustab neid aga ka kompromissitus – kas seilata oma tingimustel või minna koos kogu täiega põhja. Ehk veidi ebaõiglaselt, aga paratamatult tuleb meelde lõbulaeva Costa Concordia kapten Francesco ­Schettino, kelle kapriisse tervitusmanöövri tagajärg lebab siiani Giglio saare lähedal rannikuvetes külili. Kapten on nüüdseks küll kohtu ette jõudnud, vrakki pole suudetud aga ikka ära viia, kuigi õnnetusest on möödas üle aasta.